recursal/SuperWikiNEXT-32B huggingface dataset:
שער ספר "מנחת שי"
רבי **ידידיה שלמה רפאל נוֹרְצִי** (באיטלקית: **Norzi**;‏ ה'ש"כ 1560, מנטובה, איטליה – אחרי ה'שפ"ו 1626) היה רב, פרשן ומדקדק בעיר הולדתו. מפורסם בחיבורו הבלשני העוסק דקדוק השפה העברית, **מנחת שי**.

חייו ופועלו
-----------

הוסמך לרבנות בשנת 1585. לקראת תחילת המאה ה-17 נבחר לרבה של מנטובה, תפקיד בו החזיק עד מותו.

נולד לר' אברהם נורצי, ממשפחת אמידה. רבי ידידיה שלמה הקדיש את רוב חייו לפרשנות ביקורתית ומסורה על התנ"ך. הוא לא חסך כל מאמץ כדי למסור את כתביו, שנכתבו בעמל רב, שלמים ככל האפשר, תוך כדי שמירה יסודית על הטקסט המקורי של שפת התנ"ך משום ראה ערך רב בלמידה יסודית לפי ערכה של הדת. הוא ציין את כל הפרושים הניתנים (תלמודיים מקראים או מדרשים) על ידי ברור יסודי ולימוד מעמיק לשמירת ערכו של התנ"ך והדת היהודית כדי לפרש את המקרא על פי ניקודן ומסורן של תיבות שפת המקרא. ככלל הספר עוסק בהעמדת הנוסח לפי המסורה על ידי הכרעה בין כתבי יד ודפוסים ישנים שונים לשם בחירת הנוסחה הסופית, ובקביעת הניקוד וטעמי המקרא. עד היום ספרו שכתב "מנחת שי" העוסק בפרושים אלו הוא מקור השראה ולמידה נכונה של טעמי המקרא.

כדי לאסוף את כל כתבי היד שנצרכו לו כדי לפרש את המקרא, ובמיוחד למציאת כתביו ותורתו של רבי מאיר בן טודרוס אבולעפיה אשר כתב פרושים בנושא זה, רבי ידידיה שלמה יצא למסעות ממושכים והתגורר במשך זמן רב בחו"ל. בשנת 1626 השלים את כתיבת ספרו "גודר פרץ" (שלימים נקרא "מנחת שי" ראשי התיבות של שמו: ש-שלמה י-ידידיה) העוסק בפרושים מקראיים של חמשת חומשי תורה.

הספר מנחת ש"י מחולק לשני כרכים. הראשון עוסק בחמישה חומשי תורה ובחמש מגילות, והשני עוסק בכתובים ונביאים, עם חיבורים קטנים בסוף: מאמר המאריך [-מתג], כללי בג"ד כפ"ת (שש האותיות העבריות שיכולות לקבל דגש קל) וקמץ חטוף.

הספר יצא לאור בפעם הראשונה, אחרי יותר ממאה שנה ממותו של רבי ידידיה שלמה, על ידי רפאל חיים באזילה ממנטובה בשנת ה'תק"ב (1741).

ספריו
-----

* מנחת שי

קישורים חיצוניים
----------------

ויקישיתוף מדיה וקבצים בנושא **ידידיה שלמה רפאל נורצי** בוויקישיתוף
* רשימת הפרסומים של ידידיה שלמה רפאל נורצי, בקטלוג הספרייה הלאומית
* רשימת המאמרים של ידידיה שלמה רפאל נורצי באתר רמב"י
* "נוֹרְצִי, ידידיה שלמה רפאל ב"ר אברהם", יהודה דוד אייזנשטיין (עורך), אנציקלופדיה אוצר ישראל, ניו יורק: פרדס, תשי"ב, חלק ז, עמודים 42–43, באתר היברובוקס
* ג'וזף ג'ייקובס, יצחק ברוידה, ‏ידידיה שלמה בן אברהם נורצי, במהדורת 1901–1906 של האנציקלופדיה היהודית (באנגלית)
* ידידיה שלמה רפאל מנורצי, ב"אנציקלופדיה יהודית" באתר "דעת"
* ידידיה שלמה רפאל מנורצי, **מנחת שי**, מהדורת מנטובה, תק"ב, באתר היברובוקס
* ידידיה שלמה רפאל בן אברהם נורצי, דף שער בספרייה הלאומית

הערות שוליים
------------



|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007266032705171
* BNE: XX895352
* BnF: cb121427167 (data)
* GND: 104268956
* ISNI: 0000 0000 7972 6170
* LCCN: n81110612
* NLP: a0000001837120
* NTA: 297408518
* SELIBR: 80699
* SUDOC: 117944327
* VcBA: 495/6531
* VIAF: 29570203
* WorldCat: lccn-n81110612

 |
שגיאות פרמטריות בתבנית:מקורות   
פרמטרי חובה [ נושא ] חסרים 



נערה לאקית, 1883
ה**לאקים** (בלאקית: **лак**; ברוסית: **лакцы**) הם עם קווקזי המונה (בשנת 2002) כ-156,500 נפש בפדרציה הרוסית, מהם כ-140,000 חיים בדאגסטן. כ-110,000 מן הלאקים חיים בערים, במיוחד בבירה הדאגסטנית מחצ'קלה והיתר בכפרים. כן ישנו מיעוט לאקי קטן (הנתונים נכונים לשנת 1989) באוזבקיסטן (כ-2,800 נפש), טג'יקיסטן (כ-2,400 נפש), אזרבייג'ן (כ-1,800 נפש), קזחסטן (כ-1,200 נפש) אוקראינה (כ-1,000 נפש) ומספר מאות לאקים המתגוררים בטורקיה.

הלאקים שייכים לקבוצת העמים הצפון מזרח קווקזים אליהם שייכים גם האווארים, הדרגינים והלזגינים כמו גם עמים נוספים בדאגסטן. מולדתם של הלאקים היא אזורי ההרים של דאגסטן. בשנת 1944 הגלה סטלין את הצ'צ'נים מאזור המישור, ורבים מן הלאקים הועברו לשם בכפייה. בו זמנית נהרסו בתיהם וכפריהם נמחקו כליל.

בשפה הלאקית לפחות 7 ניבים מקומיים. השפה הלאקית הסיפרותית היא מהעתיקות בדאגסטאן. הלאקים אימצו את הכתב הערבי במהלך המאה ה-15. בשנת 1928 נעשה ניסיון לאמץ את הכתב הלטיני ומ-1938 נכתבת השפה הלאקית בכתב קירילי. רוב הלאקים דוברי רוסית כשפה שנייה. דתם של הלאקים היא האסלאם הסוני.

הלאקים נזכרים כבר במאה החמישית לפני הספירה כאחד מהעמים המאכלסים את אלבניה הקווקזית[דרושה הבהרה], נחשבים כאחד העמים העתיקים באזור קווקז. עיר בירתם של הלאקים, קומוך, ידועה כאחת מהערים העתיקות ביותר באזור דאגסטאן. הלאקים ידועים גם בעקבות התנגדותם לכיבוש האירני במחצית הראשונה של המאה ה-18. במלחמת העולם השנייה נלחמו לאקים רבים בצבא ברית המועצות, 6 מתוכם זכו בתואר גיבור ברית המועצות.

קישורים חיצוניים
----------------

ויקישיתוף מדיה וקבצים בנושא **לאקים** בוויקישיתוף

הערות שוליים
------------

1. ↑  Russian Census 2010: Population by ethnicity (אורכב 24.04.2012 בארכיון Wayback Machine) (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007553116105171
* BnF: cb16241103q (data)
* LCCN: sh85074151
* TDVİA: lekler

 |
**מבער בונזן** הוא כלי מעבדה נפוץ המשמש לייצור להבה המיועדת לחימום, התכה ולעיקור. המבער עובד על גז, בדרך כלל גז טבעי או גז פחמימני מעובה. המבער נקרא על שמו של רוברט בונזן.

תיאור
-----

ארבעה סוגי להבות הנוצרות ממבער בונזן: **1.** חרירי האוויר סגורים לחלוטין. **2.** חרירי האוויר פתוחים מעט. **3** חרירי האוויר פתוחים עד למחציתם. **4.** חרירי האוויר פתוחים לחלוטין.
המכשיר עשוי מגליל מתכתי המחובר לצינור הגז במעבדה על ידי ברז, המאפשר שליטה בזרימת הגז. הגז זורם כלפי מעלה, אל חלק בו ישנם חרירים המאפשרים זרימת אוויר פנימה, כנקבע מעקרון ונטורי. חרירים אלו נשלטים בידית, הקובעת את מצבם, מפתוחים לחלוטין ועד סגורים. הצתת הגז המעורב באוויר נעשית באמצעות גפרור או מצית.

כמות האוויר המעורב בגז קובעת את סוג הבעירה הנוצרת. ככל שכמות האוויר המעורב בגז פחותה - הבערה קרה יותר. ערבוב מוצלח של אוויר בגז יגרום לבערה חמה יותר, ולהופעת להבה כחולה.

גרסאות למבער
------------

במשך השנים יוצרו גירסות שונות למבער, החשובות שביניהם:

* מבער טקולו (אנ') - תחתית הצינור חרוטית ובקצה מחובר בורג, הניתן לפתיחה וסגירה מה שגורם לערבוב טוב יותר של האוויר עם הגז, ולהשגת להבה חמה יותר.
* מבער מייקר-פישר (אנ') - המבער רחב יותר, עם חורים גדולים יותר לאוויר. קצה המבער מכוסה ברשת, המחלקת את הלהבה לעשרות להבות קטנות, מה שעוזר להשגת טמפרטורה גבוהה אף יותר, עד ל-1200 מעלות צלזיוס. מעלה נוספת למבער היא היותה שקטה במיוחד, שלא כשאר גירסות המבער.

היסטוריה
--------

כאשר בונזן הועסק על ידי אוניברסיטת היידלברג בשנת 1852, הבטיחה לו האוניברסיטה כי היא תבנה עבורו מעבדה חדשה. חומר הבערה הנפוץ היה אז גז פחם (אנ' ), ובשל כך היה צורך בכלי שישמש לחימום לצורכי עבודת המעבדה. בונזן הציע לפטר דזאגה (אנ'), מי ששימש כיצרן המכשירים של האוניברסיטה באותה עת, תכנון למכשיר. המכשיר שהוצע על ידי בונזן היה שכלול של מכשיר דומה שתוכנן על ידי חברו מייקל פאראדיי שנתיים קודם לכן. דאזאגה ייצר כחמישים ממבעריו של בונזן עבור הסטודנטים, והפך במהרה לפופולרי ביניהם. בונזן פרסם תיאור של המכשיר, וכיום הוא מהווה כלי מעבדה נפוץ בכל רחבי העולם.

קישורים חיצוניים
----------------

ויקישיתוף מדיה וקבצים בנושא **מבער בונזן** בוויקישיתוף
* מבער בונזן, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4203955-1

 |
**מגומד-עלי מגומדוביץ' מגומדוב** (ברוסית: **Магомедали Магомедович Магомедов**;‏ 15 ביוני 1930 – 4 בדצמבר 2022) היה מנהיג דאגסטני ממוצא דרגיני, שהחזיק במשרות רמות ברפובליקת דאגסטן הן לפני התפרקות ברית המועצות והן לאחריה.

ביוגרפיה
--------

מגומדוב נולד בכפר לוואשי שבדאגסטן שברוסיה הסובייטית, כבן למיעוט הדרגיני, עם צפון מזרח קווקזי שמאמין באסלאם, המהווה את המיעוט האתני השני בגודלו בדאגסטן. בשנת 1949 סיים את בית הספר התיכון, והחל לעבוד כמורה. לאחר מכן סיים את הסמינר למורים של דאגסטן, ועבד במשרות הוראה וניהול שונות במערכת החינוך הדאגסטנית. בשנת 1957 החל לעבוד בקולחוז, ולהתמחות בחקלאות. בשנת 1968 סיים לימודי חקלאות בהתכתבות במכון החקלאי של דאגסטן. במקביל התקדם בשורות המפלגה הקומוניסטית, וקיבל שורה של משרות מנהליות. בין ינואר 1979 למאי 1983 שימש כסגן יושב ראש מועצת השרים של הרפובליקה הסובייטית של דאגסטן, ומ-1983 כיושב ראש המועצה. בשנת 1987 נבחר לנשיא המועצה העליונה של הרפובליקה הסובייטית של דאגסטן.

לאחר התפרקות ברית המועצות היה מגומדוב לאחד המנהיגים הסובייטים הבכירים היחידים ששמרו על עמדתם גם במבנה המדיני החדש. הוא הצליח לתמרן במבנים הפוליטיים החדשים שנוצרו במהלך פירוק ברית המועצות, ולהשיג לעצמו כוח פוליטי, שהבטיח את המשך שליטתו. מגומדוב טען כי על דאגסטן להישאר חלק מן הפדרציה הרוסית ודיבר כנגד גופים בדלנים שדרשו את פרישתה של דאגסטן, בדומה לצ'צ'ניה השכנה.

בשנת 1994 קיבלה דאגסטן חוקה, ולפיה היה לראש הרשות המבצעת גוף קולקטיבי בן 14 חברים, המורכב מנציגי העמים השונים המאכלסים את דאגסטן, שכונה "מועצת המדינה". בראש המועצה הועמד מגומדוב. מגומדוב הנהיג את דאגסטן בשנות העצמאות הראשונות, דרך משברים כמלחמת צ'צ'ניה הראשונה ומלחמת צ'צ'ניה השנייה. על אף שלא שימש בתפקיד "נשיא", ולכאורה היה חלק מגוף קולקטיבי, היה מגומדוב האיש החזק בדאגסטן. אחת מדרישות הקיצונים הצ'צ'נים שפלשו לדאגסטן בשנת 1999 באירוע שהצית את מלחמת צ'צ'ניה השנייה הייתה סילוקו של מגומדוב, שנחשב ל"פרו רוסי". במהלך השנים שמר מגומדוב על יחסים תקינים עם רוסיה, ועם נשיאיה בוריס ילצין וולדימיר פוטין.

על אף שחוקת דאגסטן מנעה ממנו לכהן יותר משתי תקופות כהונה רצופות בתפקיד יושב ראש מועצת המדינה, ועל אף שחלק מההסדר שהביא לבחירתו של מגומדוב, הדרגיני, לתפקיד הרם במדינה, היה ההבנה כי יפרוש מן התפקיד לאחר תקופה קצובה, ויעבירו לאווארי מוחו אלייב, דאג מגומדוב בשנת 1998 לבצע שינוי בחוקה שאיפשר בחירתו לקדנציה נוספת. שינוי נוסף ברוח זאת התקבל בשנת 2001 לקראת תום תקופת כהונתו השנייה, על מנת לאפשר לו לכהן בתפקיד ארבע שנים נוספות. במהלך תקופות כהונה אלו ניסה מגומדוב לשנות את חוקת דאגסטן כך שתכלול תפקיד של נשיא, אך שלושה משאלי עם בשאלה זו קבעו כנגד דעתו.

בשנת 2003 קיבלה דאגסטן חוקה חדשה, שקבעה כי את מועצת המדינה יחליף נשיא, כראש הרשות המבצעת, אך חילופים אלו ייעשו בשנת 2006 לאחר תום תקופת כהונת מועצת המדינה. עם זאת, לאחר תום תקופת כהונה זו, פרש מגומדוב בן ה-76 מן הפוליטיקה, ואת משרת הנשיא קיבל מוחו אלייב, יושב ראש הפרלמנט הדאגסטני, שהיה מועמדו של ולדימיר פוטין לתפקיד.

מגומדוב היה נשוי, ולו שישה ילדים. בנו הבכור, מגומדסלאם מגומדוב, החליף את אלייב בתפקיד יושב ראש הפרלמנט הדאגסטני, לאחר פרישתו של מגומדוב והחלפתו בידי אלייב. מגומדוב הבן שימש בתפקיד כשנה.

קישורים חיצוניים
----------------

ויקישיתוף מדיה וקבצים בנושא **מגומדלי מגומדוב** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 1024203700
* LCCN: n2016023051
* VIAF: 254606620
* WorldCat: lccn-n2016023051

 |
גרף מעברים בין מצבי צבירה
**נקודת התכה** - או **טמפרטורת ההיתוך** - של חומר מוגדרת כטמפרטורה שבה מצבי הצבירה המוצק והנוזל נמצאים בשיווי משקל תרמודינמי. טמפרטורת ההיתוך היא הטמפרטורה שבה נוזל שמתקרר מתגבש למוצק, ולחלופין מוצק שמתחמם ניתך לנוזל. טמפרטורת ההיתוך (וגם הרתיחה) תלויה בלחץ. מקובל להציג טמפרטורת התכה (או רתיחה) בלחץ חיצוני של אטמוספירה אחת (בנקודת ההתכה, שיעור לחץ האדים של המוצק נמוך בדרך כלל מאטמוספירה אחת).

חומר יכול להישאר במצב הצבירה הנוזלי גם מתחת לנקודת ההתכה, ולהיות במצב של קירור יתר אם אין בו אתרי התגרענות, שתהליך מעבר הפאזה מתחיל סביבם.

את תלות נקודת ההתכה בהרכב תערובת מוצקים מתארים בעזרת דיאגרמת פאזות מוצק-נוזל.
שינויי הנפח במעבר מוצק-נוזל קטנים מאוד. על כן אין שינוי משמעותי בנקודת ההתכה בלחץ חיצוני משתנה.

בזכוכיות ובפולימרים נהוג לדבר על טמפרטורת מעבר זכוכיתי (glassing temperature) ולא על נקודת התכה (melting point) מכיוון שאין נקודה חדה ומדויקת, טמפרטורה מסוימת, בה החומר הופך ממוצק מסודר לחומר נוזלי אמורפי, אלא מדובר בתחום שלם בו הזכוכית או הפולימר מתרכך ונהיה לאמורפי.

במונח נקודת התכה נעשה שימוש בדרך כלל כאשר דנים בחומרים שנמצאים במצב צבירה מוצק בטמפרטורת החדר, למשל במתכות. בחומרים המהווים נוזל או גז בטמפרטורת החדר, למשל מים, משתמשים במושג **נקודת קיפאון**.חכלאלםאלכלכםכללכלל

נקודת התכה של תערובת
--------------------

נקודת התכה עשויה לשמש קנה מידה לניקיון של חומר מוצק. נוכחות חומר זר (אף בכמות קטנה), מורידה את נקודת ההתכה של התערובת, אף אם נקודת התכתו של החומר הזר עצמו גבוהה יותר. יתר על כן, תחום טמפרטורת ההתכה נעשה רחב יותר ונקודת ההתכה אינה חדה. נקודת התכה חדה (תחום של פחות ממעלה אחת) מצביעה על היות החומר נקי. בגלל המספר הרב של היוצאים מן הכלל, זו אינה עדות מספיקה. יש להסתייע גם בשיטות של כרומטוגרפיה.

אם בידינו שני חומרים שנקודת התכתם שווה, ניתן לקבוע במקרים רבים אם הם זהים או שונים, על ידי קביעת נקודת התכה מעורבת. לצורך זה כותשים היטב תערובת של מספר גבישים מכל אחד משני החומרים וקובעים את נקודת ההתכה של התערובת. אם נקודת ההתכה של התערובת נמצאה זהה לזו של כל אחד ממרכיבי התערובת, אזי בידינו שני חומרים זהים. אם החומרים שונים, תהיה נקודת ההתכה של התערובת נמוכה מזו של כל אחד ממרכיביה וירידה זו יכולה להגיע על לכדי 20–30 מעלות מתחת לנקודת ההתכה של המרכיבים.

ראו גם
------

* נקודה משולשת
* נקודת רתיחה

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **נקדת התכה** |
| ויקישיתוף תמונות ומדיה בוויקישיתוף: **נקודת התכה** |

* science/ice-point נקודת התכה, באתר אנציקלופדיה בריטניקה (באנגלית)
**ריצ'רד פרנסיס קניפ** (באנגלית: **Richard Francis Kneip**; 7 בינואר 1933 – 9 במרץ 1987) היה פוליטיקאי אמריקאי שכיהן כמושל ה-25 של דקוטה הדרומית בין השנים 1971–1978. הוא התפטר מתפקידו כמושל המדינה לאחר שמונה בידי נשיא ארצות הברית ג'ימי קרטר לשגריר ארצות הברית בסינגפור.

ביוגרפיה
--------

קניפ נולד ב-7 בינואר 1933 בטיילר שבמינסוטה, בנם של ברניס ופרנק קניפ, שהתגוררו באלקטון שבדקוטה הדרומית. הוא היה ממוצא לוקסמבורגי. הוא למד באוניברסיטת המדינה של דקוטה הדרומית ובאוניברסיטת סנט ג'ון. קניפ שירת בחיל האוויר של ארצות הברית ולאחר מכן היה הבעלים של חברה להפצה סיטונאית של ציוד חלב בסיטונאי בסיילם, דקוטה הדרומית. הוא נישא לננסי לו פאנקי. מ-1965 עד 1971 היה חבר הסנאט של דקוטה הדרומית.

כשקניפ נבחר למושל דקוטה הדרומית בבחירות 1970, תוך שהוא מביס את המושל המכהן מטעם המפלגה הרפובליקנית פרנק פאראר, הוא היה רק המושל הרביעי שנבחר מהמפלגה הדמוקרטית מאז ייסוד המדינה. קניפ, שנודע למצביעים במדינה כ"דיק", זכה לפופולריות באמצעות מסעות הפרסום שלו "אנשים אל אנשים". קניפ השיק את מסע הבחירות שלו ב-1970 עם מודעות רדיו ששואלות "מה זה קניפ?". קניפ הושבע לתפקידו יומיים לאחר יום הולדתו ה-38, והיה למושל הצעיר ביותר שנבחר בדקוטה הדרומית. הוא ורעייתו ננסי עברו להתגורר באחוזת המושל יחד עם שמונת ילדיהם.

הקדנציה הראשונה של קניפ נודעה בהחלת רפורמות רבות. הוא שינה בהצלחה את ארגון ממשלת המדינה על ידי יצירת מערכת קבינט. קניפ נבחר מחדש ב-1972, והפך למושל דקוטה הדרומית האחרון שנבחר בתקופות כהונה של שנתיים. הוא כיהן פעמיים קדנציות בנות שנתיים ולאחר מכן נבחר לכהונה נוספת בת ארבע שנים ב-1974. בכך נהפך למושל הראשון שנבחר שלוש פעמים ברציפות. קניפ הופיע בפרק של סאטרדיי נייט לייב ב-19 בנובמבר 1977 כאחד מחמשת המועמדים הסופיים בתחרות "כל אחד יכול לארח" של התוכנית.

קניפ התפטר מתפקידו חודשים ספורים טרם סיום כהונתו ב-1978, לאחר שנשיא ארצות הברית ג'ימי קרטר בחר בו לשרת כשגריר ארצות הברית בסינגפור. הוא תכנן לשוב לחיים הפוליטיים בבחירות 1986, אך הפסיד בבחירות המקדימות של המפלגה הדמוקרטית ללארס הרסת'. הוא לא ויתר ועדיין ניסה לבצע קאמבק פוליטי, אך בראשית 1987 אובחן כחולה במחלת הסרטן. ב-9 במרץ 1987 נפטר והוא בן 54 בלבד.

קישורים חיצוניים
----------------

* ריצ'רד קניפ, באתר אגודת המושלים הלאומית (באנגלית)

הערות שוליים
------------

1. ↑  Governor Richard Francis Kneip, באתר Trail of Governors (באנגלית)

| מושלי דקוטה הדרומית דקוטה הדרומיתדקוטה הדרומית |
| --- |
| 

|  |  |
| --- | --- |
| ארתור מלט • צ'ארלס שלדון • אנדרו לי • צ'ארלס הרייד • סמואל אלרוד • קו קרופורד • רוברט וסי • פרנק ביירן • פיטר נורבק • ויליאם מקמסטר • קארל גנדרסון • ויליאם בולו • וורן גרין • טום ברי • לסלי ג'נסן • הרלן בושפילד • מרל שרפ • ג'ורג' ת. מייקלסון • סיגרד אנדרסון • ג'ו פוס • ראלף הרסת' • ארצ'י גברד • נילס בו • פרנק פאראר • ריצ'רד קניפ • הארווי וולמן • ביל ג'נקלו • ג'ורג' ס. מייקלסון • וולטר דייל מילר • ביל ג'נקלו • מייק ראונדס • דניס דוגארד • קריסטי נואם |  |

 |


|  |  |
| --- | --- |
| בקרת זהויות עריכת הנתון בוויקינתונים | 
* GND: 1193111854
* ISNI: 0000 0000 2809 9664
* LCCN: n86025898
* NARA: 10571998
* SNAC: w6v69v3r
* VIAF: 8860123
* WorldCat: lccn-n86025898

 |
**(APT (Automatic Picture Transmission** היא מערכת העברת תמונות אנלוגית שפותחה עבור שימוש לוויינים מטאורולוגים. השיטה הוצגה בשנות השישים ומספקת תמונות במחיר נמוך עבור תחנות משתמשים ברוב מדינות העולם. תחנת קרקע בכל מקום בעולם יכולות לקלוט מידע מקומי לפחות פעמיים ביום מכל לוויין כאשר הוא חולף מעל ראשם.

מבנה
----

השידור מורכב משני ערוצי תמונות – מידע טלמטריה וסנכרון וערוצי תמונות שמכונים לרוב VIDEO A ו-VIDEO B. כל קטע מידע משודר כשורה אופקית. אורך שורה מלאה הוא 2080 פיקסלים בעוד שאורך כל תמונה הוא 909 פיקסלים והשאר הוא שטח שמוקדש לטלמטריה. שורות משודרות בקצב של שתי תמונות לשנייה, שווה ערך ל-4160 סימבולים של מידע לשנייה (באוד).

תמונות
------

בלוויני NOAA התמונות הן ברזולוציה של 1.1 ק"מ לפיקסל. התמונות מופקות משני הערוצים של החיישן של הלוויין המכונה Advanced Very High Resolution Radiometer. על הלוויין נעשה תיקון עיוות בתמונות שנגרם על ידי כדוריות כדור הארץ ומשודרות אל תחנות הקרקע נקיות מהפרעות. ה-AVHRR מצלם בדרך כלל ב-Infrared (10.8 מיקרומטר) ואחר כך (הפרש של שנייה אחת) ב-mid infrared (3.75 מיקרומטר) או ב-near-visible (0.84 מיקרומטר) תלוי אם הקרקע מוארת על ידי אור השמש או לא.

טלמטריה וסנכרון
---------------

בנוסף לשידור התמונות מתווספים סדרת פעימות. מידע הסנכרון שמשודר בתחילת כל ערוץ וידאו מעניק מידע לתוכנה הקולטת לבחירת קצב העברת הסימבולים בשנייה, שיכול להשתנות מעט לאורך הזמן.

אות השידור
----------

האות עצמו הוא גל מאופנן עוצמה (AM) בתדרך 2400 הרץ שמאופן תדר (FM) לתוך גל נושא ב-137 מגה הרץ. האות משודר בעוצמה של כ-40dBm - כ-10 וואט אפקטיביים של הספק אפקטיבי מוקרן.

קליטת התמונות
-------------

אות ה-APT משודר ללא הרף והקליטה מתחילה כאשר אות הרדיו בטווח. זמן הקליטה הוא כ-8-15 דקות. 
השבחת התמונות- כיוון שכל חיישן של ה-AVHRR רגיש לאורך גל אחד של האור, כל אחת משתי התמונות מופיעות בשחור לבן. אולם, חומרים שונים נוטים להאיר או לדחות את התדר בעוצמה קבועה. לכן, ניתן להשתמש בתוכנה כדי ליצור לוח צבעים שידמה צביעה של אור נראה. דבר נוסף הוא שאם התוכנה יודעת בדיוק איפה היה הלוויין ברגע הקליטה היא יכולה גם ליצור קווי מיתאר של ארצות וימים.

ובעתיד
------

עם ההתקדמות בעולם האלקטרוניקה, מערכות אנלוגיות מומרות למערכות אלקטרוניות. מערכת ה-MetOp היא שיתוף בין NOAA ל-EUMETSAT שתחליף בעתיד את שיטת ה-APT. NOAA הכריזה שלא תעלה לחלל ציוד APT על לוויינים מטרואולוגיים חדשים מ-NOAA-N .

ראו גם
------

* תצלום לוויין
**דידייה אילונגה־מבנגה** (בצרפתית: **Didier Ilunga-Mbenga**; נולד ב-30 בדצמבר 1980 בקינשאסה, הרפובליקה הדמוקרטית של קונגו) הוא כדורסלן קונגולזי-בלגי המשחק בעמדת הסנטר. היה בעבר חבר בנבחרת בלגיה בכדורסל.

קריירה
------

מבנגה נולד בזאיר (כיום, הרפובליקה הדמוקרטית של קונגו). הוא החל לשחק כדורסל בגיל צעיר מאוד והצטרף לאקדמיה מיוחדת לספורט ואתלטיקה בבלגיה, עת שהיגר אל המדינה. בהגיעו לגיל 19, הצטרף לקבוצת הנוער של אנטוורפ ג'יינטס ושיחק גם כן מספר משחקים עמה במסגרת הליגה הבוגרת. לאחר מכן הושאל לספירו ג'ילס ול-לוון ברס במשך שנתיים, ואחר כך שיחק עבור ספירו שרלרואה וזכה עמה באליפות הליגה (2004).

בשנת 2004, מבנגה חתם בקבוצת ה-NBA, דאלאס מאבריקס. במדי המאבריקס שיחק במשך ארבע עונות ותרם עבורה 1.5 נקודות ו-2 ריבאונדים בממוצע למשחק. לאחר מכן מבנגה שיחק עבור גולדן סטייט ווריורס במשך עונה אחת. בינואר 2008 עבר ללוס אנג'לס לייקרס, עמה זכה באליפות ה-NBA בעונות 2009 ו-2010. בעונת 2010/2011, שהייתה האחרונה שלו ב-NBA, שיחק עבור ניו אורלינס הורנטס, ולאחר מכן עבר לשחק בליגת ה-CBA (סין) ובפיליפינים.

קישורים חיצוניים
----------------

ויקישיתוף מדיה וקבצים בנושא **דידייה אילונגה מבנגה** בוויקישיתוף

* פרופיל, באתר Basketball-Reference
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-NBA
* דף השחקן באתר ה-NBA
* דף השחקן באתר ESPN
**צבי קנור** (במקור: קנטורג'י) (נולד ב-11 ביוני 1947) הוא קצין צה"ל במילואים בדרגת תת-אלוף, שירת כטייס קרב, מפקד בסיס חצור ובסיס תל נוף ונספח חיל האוויר בוושינגטון. לאחר שחרורו שימש דירקטור ומנכ"ל חברות. משנת 2010 מכהן כמנכ"ל קרן תל אביב.

חייו
----

קנור גדל ולמד בנתניה. התגייס לצה"ל ב-1965, סיים קורס טיס ושירת כטיס קרב בחיל האוויר. לחם במלחמת ששת הימים ובמלחמת ההתשה שירת כטייס בטייסת 116, בשובו מגיחת הפצצה במצרים ביוני 1970 נאלץ לנטוש את מטוס המיסטר שהטיס ונפגע. במלחמת יום הכיפורים שירת כמוביל בטייסת העטלף, טייסת מטוסי F-4 פנטום. כמו כן השתתף במלחמת לבנון הראשונה. הוא שירת כראש מחלקת מבצעים במטה חיל האוויר, כמפקד בסיס חצור וכמפקד בסיס תל נוף בשנים 1987 עד 1990.

בשנים 1991 עד 1993 כיהן כנספח אווירי בוושינגטון שבארצות הברית.

לאחר שחרורו מונה ב-1994 למנכ"ל חברת בי.וי.אר טכנולוגיות. ב-1996 מונה למנכ"ל אופיר טורס. בשנים 1999 עד 2001 כיהן כנשיא חברת בי.וי.אר מערכות. לאחר מכן שימש מנכ"ל אמריקן אקספרס טרוול במשך שמונה שנים. באוגוסט 2009 מונה למנכ"ל החברה לאיתור ולהשבת נכסים של נספי השואה, תפקיד בו כיהן במשך כשנה. כיהן כיו"ר חברת קמיליון מערכות בניה ומכהן כדירקטור בחברות הציבוריות מטי מחשבים וכים ניר שירותי תעופה. ב-2010 מונה למנכ"ל קרן תל אביב לפיתוח. שימש דירקטור בחברת כים ניר.

הוא חבר המועצה לשלום ולביטחון ויוזמת ז'נבה.

חיים אישיים
-----------

קנור נשוי למרים. קנור בעל תואר ראשון מאוניברסיטת אובורן באלבמה ותואר שני במנהל עסקים מאוניברסיטת בר-אילן.

קישורים חיצוניים
----------------

* גידי וייץ, החברה להשבת נכסי נספים שילמה עשרות אלפי שקלים לבנו של המנכ"ל צבי קנור. הוא לא מבין מה לא בסדר בזה, באתר הארץ, 20 בפברואר 2010

הערות שוליים
------------

1. ↑  שמואל גורדון, 30 שעות באוקטובר - החלטות הרות גורל על הפעלת חיל האוויר בתחילת מלחמת יום כיפור, ספריית מעריב, 2008, עמ' 333
2. ↑  אמיר שגב, הפלת מיסטר 44 - 4.6.1970 , אתר מרקיע שחקים
3. ↑  מנכ"ל חדש לחברה לאיתור ולהשבת נכסים של נספי השואה, באתר ערוץ 7, 5 באוגוסט 2009
**לורן המרסלי** (באנגלית: **Lauren Hammersley,** נולדה ב-8 בינואר 1971) היא שחקנית קנדית הידועה כליסה מייסון, בסדרת הסיטקום הקנדית Mr. D*.* של רשת CBC וכשרמיין בסדרה של נטפליקס וירג'ין ריבר.

ביוגרפיה
--------

נולדה בקמפבל ריבר, קולומביה הבריטית, קנדה, וגדלה בסארי, קולומביה הבריטית. כיום היא מתגוררת בטורונטו.

המרסלי החלה לשחק בגיל 12 בפרסומות*.* בנוסף למשחק, היא עבדה כצלמת עד שעברה ב-2012 למשחק במשרה מלאה כשחקנית בסדרה הקנדית Mr. D. בסדרה היא משחקת את ליסה מייסון - מורה ומנהלת לשעבר הידועה בסגנון ההוראה המסורתי שלה. בעונה השביעית היא הופכת ליועצת בית הספר. הסדרה ירדה אחרי 8 עונות.

ב-2016 היא גילמה עורכת דין אלכוהוליסטית אך מתפקדת בסדרה אורפן בלאק.

החל מ־2019 היא מככבת בתור שרמיין, בת זוגו ההריונית של ג'ק שרידן (מרטין הנדרסון) בסדרה המאד מצליחה של נטפליקס וירג'ין ריבר בכיכובה של אלכסנדרה ברקנרידג', המבוססת על סדרת הספרים של רובין קאר. ברשתות החברתיות היא ציינה כי היא הדמות עם ההריון הכי ארוך אי פעם בטלויזיה. בסוף העונה הרביעית היא עדיין בהריון בחודש חמישי. 

בשנת 2023 החלה לשחק במיני-סדרה "הלב של סאליבן" לצד השחקנים מורגן קוהאן, צ'אד מייקל מאריי וסקוט פטרסון.

פילמוגרפיה
----------

### בקולנוע

| שנה | סרט | תפקיד | הערות |
| --- | --- | --- | --- |
| 2006 | בלאדי מרי | מרי |  |
| 2009 | Child Wild | כרמלה אפולס | וִידֵאוֹ |
| 2013 | Stag | שרה |  |

### בטלוויזיה

| שנה | תוכנית | תפקיד | הערות |
| --- | --- | --- | --- |
| 2002 | פלוני אלמוני | השוטרת פיצמוריס | פרק: "איידהו" |
| 2011 | Single White Spenny | ברוק | פרק: "קשר פתוח" |
| 2012–2018 | Mr. D | ליסה מייסון | תפקיד ראשי |
| 2013 | נס רפואי | אריאל | פרק: "הגנה" |
| 2016–17 | אורפן בלאק | אדל | תפקיד חוזר (עונות 4–5) |
| 2019–רץ | וירג'ין ריבר | שרמיין רוברטס | תפקיד ראשי |
| 2023- הווה | הלב של סאליבן | קוני בויל | תפקיד משנה |

קישורים חיצוניים
----------------

* לורן המרסלי, ברשת החברתית אקס (טוויטר)
* לורן המרסלי, ברשת החברתית אינסטגרם
* לורן המרסלי, במסד הנתונים הקולנועיים IMDb (באנגלית)
* לורן המרסלי, ברשת החברתית אינסטגרם

הערות שוליים
------------

1. ↑  "Lauren Hammersley – at Home Here in Nova Scotia « Sea and be Scene". אורכב מ-המקור ב-2013-02-02. נבדק ב-2012-08-01.
2. ↑  *She is a functional trainwreck*. BBC America. Event occurs at 1:55. נבדק ב-1 בינואר 2021. `{{cite AV media}}`:  (עזרה)
3. ↑  New CTV Original Drama SULLIVAN’S CROSSING Premieres March 19 - Bell Media, New CTV Original Drama SULLIVAN’S CROSSING Premieres March 19 - Bell Media (באנגלית)
**דניס קוריאן** (בבלארוסית: **Дзяніс Кур'ян**; נולד ב-24 ביולי 1984) הוא עיתונאי ומנחה טלוויזיה בלארוסי.

ביוגרפיה
--------

קוריאן נולד במינסק, מתחילת הקריירה שלו הוא עבד ב-Belarus 1, ערוץ הטלוויזיה המרכזי של הטלוויזיה הציבורית של בלארוס.

באירוויזיון 2004 הגיש את תוצאות הניקוד של בלארוס באירוויזיון בהשתתפותה הראשונה של המדינה בתחרות.

מ-2006 ועד 2008 הנחה את תחרות ה-EuroFest, תחרות הגמר הלאומית לבחירת נציג בלארוס לאירוויזיון.

מ-2006 ועד 2012 שימש כפרשן הטלוויזיה הבלארוסית של תחרות האירוויזיון. הוא שימש בתפקיד זה גם באירוויזיון הילדים בין השנים 2003-2009 ובאירוויזיון לרוקדים 2008, 

ב-2010 הנחה את תחרות אירוויזיון הילדים 2010 שנערך בבלארוס.

ב-2010 הפיק את הסרט התיעודי "The American Dream: An Illusion or Reality for Belarus Immigrants" אודות מהגרים מבלארוס החיים בארצות הברית.

ב-2013 הנחה את הגרסה הבלארוסית של התוכנית "אני אוהב את המדינה שלי" (I Love My Country) בה צוותי המתמודדים נשאלים שאלות טריוויה אודות מדינתם.

ב-2015 הנחה את טקס בחירת מיס בלארוס.

ב-2009 נישא לרעייתו יוליה.

קישורים חיצוניים
----------------

* דניס קוריאן, במסד הנתונים הקולנועיים IMDb (באנגלית)
* 
*
**צי האוויר השישי** (בגרמנית: **Luftflotte 6**) היה אחד היחידות שלחמו במסגרת הלופטוואפה במלחמת העולם השנייה.

היסטוריה
--------

צי האוויר הוקם ב-5 במאי 1943 מ"פיקוד הלופטוואפה מזרח", והוא לחם בקרבות השונים בחזית המזרחית. פעילותו המשמעותית הראשונה הייתה בקרב קורסק, שם לחם בכפוף לקבוצת ארמיות מרכז. בספטמבר 1943 עבר צי האוויר לאזור מינסק, ובמהלך מבצע בגרטיון הוכה קשות על ידי חיל האוויר הסובייטי.

בינואר 1945 לחם צי האוויר במבצע ויסלה-אודר, ולאחר מכן סייע לכוחות שלחמו במצור על ברסלאו. על אף שהיו תחת פיקודו מספיק מטוסים, לא הצליח צי האוויר כמעט לפעול, עקב מחסור חריף בדלק. באפריל 1945 הוצב צי האוויר בדרום גרמניה, ולאחר כניעת גרמניה הנאצית ב-8 במאי 1945 פורק צי האוויר.

מפקדים
------

* רוברט ריטר פון גריים, 5 במאי 1943 - 27 באפריל 1945.
* אוטו דסלוך, 27 באפריל 1945 - 8 במאי 1945.

סדר הכוחות של הצי
-----------------

| קורפוסי האוויר בשירות הצי |
| --- |
| שם הקורפוס | שנות הצבה בצי |
| קורפוס האוויר הראשון (I. Fligerkorps) | 1945 (כחודשיים) |
| קורפוס האוויר השמיני (VIII. Fligerkorps) | 1944-1945 |
| קורפוס האוויר הרביעי (IV. Fligerkorps) | 1943-1944 |

קישורים חיצוניים
----------------

* צי האוויר השישי באתר lexikon-der-wehrmacht (בגרמנית)
* צי האוויר השישי באתר Luftwaffe, 1933-45 (בגרמנית)
**ג'ורג'יניו ראטר** (בצרפתית: **Georginio Rutter**; נולד ב-20 באפריל 2002) הוא כדורגלן צרפתי המשחק בעמדת החלוץ בלידס יונייטד.

קריירה
------

ראטר, שגדל בצרפת, נולד לאם מראוניון ולאב ממרטיניק, החל את אימוני הכדורגל שלו ב-AS Menimur וב-OC Vannes.

בעונת 2020/2021 שיחק פעמיים בסטאד רן הבוגרת. במחזור האחרון של שלב הבתים של ליגת האלופות בעונת 2020/2021 נכנס כמחליף וכבש שער במשחקו הראשון במסגרת אירופית, בהפסד 1–3 לסביליה.

ב-1 בפברואר 2021 חתם בהופנהיים מהבונדסליגה תמורת 500,000 יורו. הוא ערך את הופעת הבכורה שלו ב-18 בפברואר בסיבוב השני של הליגה האירופית נגד מולדה. בהופעת הבכורה שלו בבונדסליגה ב-21 בפברואר הוא נכנס כמחליף וכבש בדקה ה-90 בניצחון 0–4 על ורדר ברמן.

ב-14 בינואר 2023 עבר ראטר ללידס יונייטד מהפרמייר ליג תמורת 36 מיליון ליש"ט, סכום שיא בתולדות המועדון. לאחר נשירתה של לידס לצ'מפיונשיפ בסיום עונת 2022/2023, החמיץ את פתיחת עונת 2023/2024 בשל פציעה ופתח בהרכב ב-18 באוגוסט 2023 מול וסט ברומיץ' אלביון, שהסתיים בתיקו 1-1. ב-26 באוגוסט הבקיע שער בכורה בקבוצה בניצחון 3–4 על איפסוויץ' טאון.

קישורים חיצוניים
----------------

* ג'ורג'יניו ראטר, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Rutter kommt aus Rennes, *tsg-hoffenheim.de*. 1. Februar 2021 (בגרמנית)
2. ↑  Georginio Rutter: Leeds United sign forward from Hoffenheim for club record fee, *BBC Sport*. 14 January 2023
3. ↑  Ged Scott, Leeds United 1 West Bromwich Albion 1, *BBC Sport*, 18 August 2023
4. ↑  Ipswich Town 3 Leeds United 4, *BBC Sport*, 26 August 2023
**עוזי ביתן** (נולד ב-1 בספטמבר 1963) הוא המנהל הכללי של קופת חולים מאוחדת, החל מ-9 בינואר 2023. קודם לכן מילא שורה של תפקידים ניהוליים בקופת חולים מאוחדת ובקופת חולים לאומית.

ביוגרפיה
--------

עוזי ביתן נולד במושב יושיביה למשפחת חקלאים, הוא הרביעי מתוך 8 אחים ואחיות.

שירת בחיל האוויר וסיים את שירות המילואים בדרגת רס"ן.

בעל תואר ראשון בהנדסת תעשייה וניהול, ותואר שני במנהל עסקים, מטעם אוניברסיטת בן-גוריון בנגב. בשנת 2010 שימש כמרצה במחלקה לניהול מערכות בריאות בבית ספר לניהול של אוניברסיטת בן-גוריון.

בשנים 1992–1995 עבד במרכז המחשבים והתפעול של בנק לאומי, כמהנדס ארגון ושיטות ומנתח מערכות מידע.

בשנים 1995–2011 היה חבר הנהלת קופת חולים לאומית ושימש גם כמנהל ארגון ושיטות ועוזר מנכ"ל; מנהל אגף ארגון ומערכות מידע (בדרג סמנכ"ל) ומנהל מחוזות מרכז ודרום.

בשנת 2012 עבר לקופת חולים מאוחדת לתפקיד סמנכ"ל תפעול וחבר הנהלת הקופה, בשנת 2018 ניהל במשך שנה את מחוז דרום של מאוחדת ובשנת 2019 חזר לתפקיד סמנכ"ל התפעול. בתקופת מגפת הקורונה עמד בראש מנהלת הפעילות בחירום של הקופה.

בשנת 2022 נבחר ביתן למנכ"ל מאוחדת על ידי ועדת איתור בראשות שופט בית המשפט העליון (בדימוס) צבי זילברטל. נכנס לתפקידו ב-9 בינואר 2023.

ביתן משמש משנת 2013 כחבר דירקטוריון בעמותת יחדיו מקבוצת קרן רש"י, העוסקת בטיפוח וטיפול באוכלוסיות מוחלשות בפריפריה.

ביתן שימש כחבר בפורום בריאות בנגב.

חיים אישיים
-----------

ביתן גר ביישוב להבים. הוא נשוי למיכל, פסיכותרפיסטית במקצועה, ואב לשלושה.

קישורים חיצוניים
----------------

* עוזי ביתן, ברשת החברתית פייסבוק
* רותם שרון, גאווה דרומית תושב להבים מונה לתפקיד מנכל מאוחדת, באתר באר שבע נט
* אתר למנויים בלבד עדי כהן, מנכ"ל מאוחדת: תושבי הפריפריה נפגעים מסיכול התחרות בין קופות החולים, באתר TheMarker‏, 10 באפריל 2024

הערות שוליים
------------

1. ↑  בעלי תפקידים במאוחדת, באתר קופת חולים מאוחדת
2. 1 2 3 4 5  שירות גלובס, ‏מנכ"ל חדש לקופת חולים מאוחדת: חבר ההנהלה עוזי ביתן, באתר גלובס, 27 בדצמבר 2022
3. 1 2  אדריאן פילוט, עוזי ביתן נבחר למנכ"ל קופת חולים מאוחדת, באתר כלכליסט, 27 בדצמבר 2022
4. ↑  גאווה דרומית- עוזי ביתן, תושב להבים, מונה למנכ"ל מאוחדת, באתר רשויות
5. ↑  מאוחדת בחרה מנכ"ל חדש: מי אתה עוזי ביתן?, באתר אייס, 27 בדצמבר 2022
6. ↑  אדיר ינקו, עוזי ביתן מונה למנכ"ל קופת החולים מאוחדת, באתר ynet, 27 בדצמבר 2022
7. ↑  עוזי ביתן, תושב להבים מונה למנכ"ל קופ"ח מאוחדת
**יומברו** (באנגלית: **Umbro**) היא יצרנית בגדי ספורט, נעליים, וציוד לכדורגל בפרט, שנוסדה בשנת 1924 באנגליה. משרדי החברה הראשיים נמצאים בעיירה צ'ידל שבאנגליה ופעילותה של החברה בינלאומית.

יומברו מעצבת, מייצרת ומשווקת ציוד וסטים למדי כדורגל עבור קבוצות מקצועניות.
מוצריה נמכרים ביותר מ-90 מדינות ברחבי העולם.
מאז 2012 החברה נמצאת בבעלות התאגיד האמריקני Iconix Brand Group.

יומברו משמשת כחברת ההלבשה הרשמית של מועדוני הכדורגל אברטון, בורנמות' ווסטהאם יונייטד מהפרמייר ליג, נירנברג, שאלקה 04 וורדר ברמן מהבונדסליגה ועוד מועדונים בכירים ברחבי אירופה, כמו גם של מספר אתלטיים פרטיים ומשמשת גם כספונסר של מספר נבחרות לאומיות.

בישראל, משמשת יומברו כמלבישה הרשמית החל מעונת 2019/2020 של קבוצת הכדורגל בית"ר ירושלים מליגת העל, והחל מעונת 2023/2024 גם של קבוצת הפועל באר שבע.

קישורים חיצוניים
----------------

ויקישיתוף מדיה וקבצים בנושא **יומברו** בוויקישיתוף
* 

* אתר האינטרנט הרשמי של יומברו (באנגלית)
* יומברו, ברשת החברתית פייסבוק

* יומברו, ברשת החברתית אקס (טוויטר)

* יומברו, ברשת החברתית אינסטגרם

* יומברו, סרטונים בערוץ היוטיוב

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: c6617f00-9aa6-4a7a-8fe1-41f95536254f

 |
**הו הו** הוא אלבומה השלישי של להקת מופע הארנבות של ד"ר קספר, שיצא לחנויות בשנת 1995. האלבום בהפקתו של עובד אפרת הצליח מסחרית פחות מקודמיו אך זכה להערכת הביקורות והניב שני להיטי רדיו גדולים ("אחלום לנצח" ו"תראו אותי").

הפקה
----

לאחר צאת אלבומה השני של הלהקה "מופע הארנבות של ד"ר קספר 2", שהצליח פחות מאלבום הבכורה, ניסתה הלהקה לשוב לסגנון המוזיקלי מאלבומה הראשון. לאחר יציאת האלבום, הוחלף בסיסט הלהקה איציק רייזנברג שחזר בתשובה, בידי שי נובלמן. כישלון האלבום השלישי הוביל לפירוקה של הלהקה בשנת 1996.

השיר האחרון באלבום, "רוח גדולה" כמו מנבא את סוף עידן הרוק הגדול של המוזיקה הישראלית[דרוש מקור]. בחלוף מספר שנים מפירוקה של הלהקה ומעבר חבריה לעיסוקים פרטיים, זכה האלבום לפרסום רב אצל דור הy דרך תוכניות טלוויזיה ופרסומות, והשירים בו הפכו ללהיטי רוק ישראלים מוכרים: "אחלום לנצח", זכה לתהודה בעקבות שילובו בפסקול הסדרה "בית משותף" ששודרה בערוץ הילדים, "השיר שלי", התפרסם כשיר הפותח של תוכנית הטלוויזיה "זבנג", "תראו אותי" התפרסם דרך פרסומת בטלוויזיה ו"יותר מדי".

בחודש אפריל 1996, לאחר שכבר הודיעו מבימת מועדון הלוגוס על הפסקת פעילות נכנסו להב, ברזילי ונובלמן, בפעם האחרונה, אל אולפן ההקלטות שם הקליטו ביחד שני שירים באנגלית שנכתבו על ידי נובלמן: In the wood ו-The Yellow Sun. שיר נוסף Mr. Kluger, נכתב על ידי נובלמן בעברית עבור אלבום רביעי לקספרים (שלא הופק בסופו של דבר). שניים משלושת שירים אלו מצאו עצמם באלבומיו המוקדמים של נובלמן.

רשימת השירים
------------


| מס' | שם | משך |
| --- | --- | --- |
| 1. | אחלום לנצח | 3:45 |
| 2. | יותר מדי | 3:00 |
| 3. | מתוק יום הדבש | 3:45 |
| 4. | הו הו | 3:00 |
| 5. | היא אוהבת | 3:30 |
| 6. | הרבה יותר | 3:30 |
| 7. | השיר שלי | 3:30 |
| 8. | שלוש דקות | 3:00 |
| 9. | תראו אותי | 3:25 |
| 10. | רוח גדולה | 3:25 |

קישורים חיצוניים
----------------

* שי להב ואורן ברזילי‏, עשרים שנים ל"הו הו" של הקספרים, באתר וואלה!‏, 5 ביוני 2015

| מופע הארנבות של ד"ר קספר |
| --- |
| שי להב • אורן ברזילי • אורן זיו • יובי חייבי • אריאל פוליאקוב |
| צביקה כהן • שי נובלמן • איציק רייזנברג • גלעד פסטרנק • ניסו כאביה |
| אלבומי אולפן | מופע הארנבות של ד"ר קספר (1993) • מופע הארנבות של ד"ר קספר 2 (1994) • הו הו (1995) • סוף לא טוב (2009) • בן חורג (2011) • מנגינות (2015) |
| אלבומי אוסף | מופע הארנבות של ד"ר קספר - האוסף (2013) |
| אלבומי הופעה | מופע הארנבות של ד"ר קספר בהופעה חיה (2005) |
**איליה אילייב גרואב** (בבולגרית: **Илия Илиев Груев**; נולד ב-6 במאי 2000 בסופיה שבבולגריה) הוא כדורגלן בולגרי המשחק בעמדת הקשר האחורי בלידס יונייטד ובנבחרת בולגריה.

קריירת מועדונים
---------------

גרואב גדל במחלקות הנוער של רוט-וייס ארפורט וורדר ברמן. בשנת 2019 החל לשחק בקבוצת המילואים של ורדר ברמן. ב-23 בדצמבר 2020 ערך את הופעת הבכורה שלו בקבוצה הראשונה של המועדון, בניצחון 0–3 על הנובר 96 במסגרת הסיבוב השני של הגביע הגרמני לעונת 2020/2021. ב-16 בינואר 2021 ערך את הופעת הבכורה שלו בבונדסליגה, בניצחון 0–2 על אאוגסבורג במסגרת המחזור ה-16 לעונת 2020/2021.

ב-31 באוגוסט 2023 חתם בלידס יונייטד בחוזה לארבע שנים עבור סכום לא ידוע. ב-17 בספטמבר ערך הופעת בכורה כשנכנס כמחליף בדקות הסיום של המשחק מול מילוול, שהסתיים בניצחון בתוצאה 0–3. ב-25 באוקטובר פתח בפעם הראשונה בהרכב בהפסד 0–1 לסטוק סיטי.

קריירה בינלאומית
----------------

ב-23 בספטמבר 2022 ערך גרואב את הופעת הבכורה שלו בנבחרת בולגריה, בניצחון 1–5 על נבחרת גיברלטר במסגרת ליגת האומות 2022/2023.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  Rob Stevens, Millwall 0 Leeds United 3, *BBC Sport*, 17 September 2023
2. ↑  Stoke City 1 Leeds United 0, *BBC Sport*, 25 October 2023
**מתן אברג'יל** (19 במאי 2004 – 7 באוקטובר 2023) היה לוחם בחטיבת גולני שנהרג בקרב על קיבוץ ניר עם במתקפת הפתע על ישראל (2023), לאחר שקפץ על רימון כדי להציל את חבריו.

ביוגרפיה
--------

מתן אברג'יל נולד כבן זקונים לאחר שני בנים ובת לפנינה ואריק אברג'יל, וגדל בישוב חרמש. הוא למד בבית הספר עומר ולקראת גיוסו לצה"ל החל באימוני כושר כדי להכין את עצמו לשירות משמעותי ביחידה קרבית.

בנובמבר 2022 התגייס לגדוד 13 של חטיבת גולני וסיים מסלול לוחם כמצטיין מחזור.

הקרב בקיבוץ ניר עם
------------------

 ערך מורחב – **קרב ניר עם**  

הקרב בקיבוץ ניר עם החל בבוקר ה-7 באוקטובר כאשר מחבלים המשתייכים לארגון הטרור חמאס פשטו על קיבוץ ניר עם במטרה לבצע טבח בתושבי הקיבוץ ולחטוף מהם לעזה. כיתת הכוננות שהיתה בקיבוץ, ניהלה קרב של מעטים מול רבים כאשר עשרות מחבלי חמאס ניסו לחדור לקיבוץ.

בבוקר הקרב היה אברג'יל חלק מצוות הכוננות בגזרה. עם קבלת ההודעה כי מחבלים תוקפים את הקיבוץ, יצא הצוות לעבר הקיבוץ רכוב על נגמ"ש מרכבה (נמ"ר). תוך כדי תנועתם החלו לנהל קרב מול המחבלים שחצצו בינם לבין הקיבוץ. הצוות נלחם מתוך הנמ"ר תוך ירי במחבלים שהקיפו אותם ודריסתם. בשלב מסוים נפגע הנמ"ר מטיל נ"ט, וכתוצאה מכך נעצר הנמ"ר, הפתחים בחלקו העליון נפגעו והנמ"ר הותקף בירי בלתי פוסק.

כדי לא לאפשר למחבלים להתקרב אל הנמ"ר, אברג'יל ועוד לוחם יצאו מהפתחים והחלו לירות לעבר המחבלים. כאשר נגמרה לאברג'יל המחסנית ירד למטה כדי להחליף מחסנית וחייל אחר עלה במקומו. החייל שלחם בפתח השני נפגע מכדור בכתפו וגם לחייל שהחליף אותו נגמרה המחסנית והוא נכנס פנימה. בשלב זה נוצר מצב בו הנמ"ר חדל לייצר אש, המחבלים זיהו זאת והשליכו רימון לתוכו.

אברג'יל זיהה את הרימון וניסה להוציא אותו, אך הוא נתקע באחת הפינות. הוא ניסה למשוך את הרימון, כדי לזרוק אותו החוצה, אך כשראה שאינו מצליח הצמיד את עצמו לרימון, ספג את הפיצוץ וכך הציל את חייהם של יתר הלוחמים שהיו בתוך הנמ"ר.

הנצחה
-----

* בבית ספר "האופק" בו למד הוקמה מכינה על שמו.
* בישוב חוות יאיר נבנו שני מבני בטחון להנצחתו.
* בבית ספר עומר בו למד מתן, הוקמה ספרייה להנצחתו יחד עם שתי בנות הישוב שנרצחו בפיגוע טרור: הדס תורג'מן ולינוי סרוסי.
* הוכנס ספר תורה להנצחתו בישיבת נחלים.
* בחוות אל נווה שסמוכה לישוב חרמש בו נולד מתן מוקם בימים אלו (מרץ 2024) מצפה להנצחתו.
* היוצרת שירה אטיאס כתבה שיר לזכרו.

לקריאה נוספת
------------

* יאיר אגמון, אוריה מבורך, **יום אחד באוקטובר**, הוצאת קורן ירושלים.

קישורים חיצוניים
----------------

* קורות החיים של מתן אברג'יל, באתר "יזכור" של משרד הביטחון
* ,מתן אברג'יל באתר netlify
* אלישע בן קימון, מתן קפץ על רימון והציל את חבריו: "ניסיתי לעשות הכל כדי להגן על עם ישראל", באתר ynet, 13 באוקטובר 2023
* ,קפץ על רימון והציל את הצוות שלו באתר מקור ראשון
* ,שמרת עלינו בגופך באתר ישראל היום בתאריך ה-13/10/23
* ,גיבור לנצח - שיר לזיכרו של מתן אברג'יל באתר YouTube
האנדרטה לחללי מלחמת העולם השנייה
**פארק פלמנגו** (בפורטוגזית: **Aterro do Flamengo**) ידוע גם בשם **פארק אדוארדו גומז** הוא הפארק והמקום הציבורי הגדול ביותר בריו דה ז'ניירו. הפארק משתרע על שטח של 296 דונם ושוכן על מפרץ גואנברה במחוז פלמנגו בריו דה ז'ניירו.

את הפארק יזמה ועיצבה לוטה דה מכדו סוארס (אנ'). הגינות המודרניות והנופים עוצבו על ידי המעצב הבינלאומי רוברטו בורלה מרקס. הפארק נחנך בשנת 1965.

מקומות בפארק
------------

בפארק שוכנים כמה מוזאונים ואנדרטאות:

* מוזיאון ריו דה ז'ניירו לאומנות מודרנית (אנ')
* מוזיאון כרמן מירנדה (אנ')
* האנדרטה לחללי מלחמת העולם השנייה ולידה פסלי זיכרון

ספורט
-----

ישנם מתקני ספורט רבים בפארק.

הפארק הוא נקודת התחלה הוא סיום של הרבה מרוצים בעיר. והוא מהווה קטע עיקרי ממירוץ האופניים בריו, שהוא אחד מהגדולים בעולם.

### המשחקים הפאן-אמריקאיים 2007

במשחקים הפאן אמריקאיים בשנת 2007 אירח הפארק חלק מריצת המרתון התחרות להליכה תחרותית והתחרות לרכיבה על אופניים.

### אולימפיאדת ריו דה ז'ניירו 2016

במהלך אולימפיאדת ריו דה ז'ניירו אירח פארק פלמנגו חלק מריצת המרתון, חלק מרכיבת אופני הכביש במסלול ארוך ועוד.

פארק פלמנגו אירח את אותם תחרויות גם במשחקים הפאראלימפיים שנערכו חודש לאחר מכן (אופני הכביש יוחלפו באופני יד).

קישורים חיצוניים
----------------

ויקישיתוף מדיה וקבצים בנושא **פארק פלמנגו** בוויקישיתוף
* 

* אתר האינטרנט הרשמי של פארק פלמנגו
**יצחק גלנטי** (12 בפברואר 1937 – 24 ביוני 2012) היה חבר הכנסת מטעם מפלגת גיל בכנסת ה-17.

ביוגרפיה
--------

גלנטי נולד בדמשק, ובשנת 1945 עלה לארץ ישראל במסגרת מבצע האלף. בעל תואר ראשון בגאוגרפיה ובמדע המדינה ותואר שני בגאולוגיה וארכאולוגיה מאוניברסיטת חיפה.

היה ממייסדי התנועה הדמוקרטית בחיפה, שלימים התאחדה עם שינוי והצטרפה לתנועת ד"ש. בשנות ה-70 היה חבר מזכירות תנועת ד"ש בחיפה ומחוז הצפון, וכיהן מטעמה כחבר במועצת הפועלים של חיפה. היה יו"ר חטיבת ההנדסאים והטכנאים וחבר המזכירות הארצית של ועד עובדי חברת החשמל. היה חבר בוועידת ההסתדרות ה-13, וחבר בוועד הארצי של טייסי הממ"גים.

עבד כ-40 שנה בחברת החשמל במגוון תפקידים, ובמקביל עסק בארכאולוגיה ימית ויבשתית.

היה טייס חובב, במסגרת זו זכה במקום השביעי באליפות העולם לטייס בכלי טיס זעירים (אנגליה 2003). בנוסף לכך היה חובב צלילה, שיט וסיורי שטח.

### כהונתו בכנסת

בתחילת דרכו כחבר כנסת היה גלנטי חבר בשלוש מוועדות כנסת – ועדת הכנסת, ועדת חוקה, חוק ומשפט (עד ל-19 בנובמבר 2007), וועדת החינוך, התרבות והספורט, מיום 15 באוקטובר 2007 כיהן גם כיו"ר סיעת גיל בכנסת, ומיום 29 באוקטובר 2007 גם כיו"ר ועדת העבודה, הרווחה והבריאות של הכנסת. בנוסף, היה חבר פעיל בשדולה הסביבתית חברתית של הכנסת, בשדולת ירושלים, בשדולה למען חיפה והגליל, בשדולה למאבק בתאונות הדרכים, בשדולה למען דרוזים וצ'רקסים ובשדולה לקידום החברה האזרחית בישראל.

חיים אישיים
-----------

גלנטי היה גרוש ואב לשלושה ילדים. התגורר בנשר.

קישורים חיצוניים
----------------

* 

* יצחק גלנטי, באתר הכנסת

* יצחק גלנטי, באתר כנסת פתוחה
* חזקי ברוך, ח"כ לשעבר יצחק גלנטי הלך לעולמו, באתר ערוץ 7, 25 ביוני 2012

| יושבי ראש ועדת העבודה, הרווחה והבריאות של הכנסת |
| --- |
| יושבי ראש ועדת העבודה (1949–1977): | עקיבא גוברין • פנחס לבון • עקיבא גוברין • משה ברעם • עקיבא גוברין • משה ארם • משה ברעם • שושנה ארבלי-אלמוזלינו |
| יושבי ראש ועדת השירותים הציבוריים (1949–1977): | אברהם רקנאטי • בנימין אבניאל • אריה אלטמן • משה ארם • נחום ניר-רפאלקס • שלמה רוזן • חייקה גרוסמן-אורקין |
| יושבי ראש ועדת העבודה והרווחה (1977–1999): | מנחם פרוש • אורה נמיר • יוסי כץ • עמיר פרץ • מקסים לוי |
| יושבי ראש ועדת העבודה, הרווחה והבריאות (1999-2021): | דוד טל • יאיר פרץ • שאול יהלום • חיים כץ • שאול יהלום • יצחק גלנטי • משה שרוני • חיים כץ • אלי אלאלוף • חיים כץ |
| יושבי ראש ועדת העבודה והרווחה (מ-2021): | אפרת רייטן • ישראל אייכלר |
**ליגת הנשים היהודיות** בגרמניה (בגרמנית: **Jüdischer Frauenbund** או בראשי תיבות: **JFB**) נוסדה בשנת 1904 על ידי ברטה פפנהיים. פפנהיים הובילה את ה-JFB לאורך עשרים השנים הראשונות לקיומה, ונשארה פעילה בה עד מותה בשנת 1936.

צמיחה מתנועת הנשים
------------------

ה-JFB הוקמה לאחר הקמתן של אגודת הנשים האוונגליסטיות הגרמניות בשנת 1899 ואגודת הנשים הקתוליות הגרמניות בשנת 1903 כחלק מתקופת הגל הראשון של הפמיניזם. יסוד ה-JFB עיצב תנועה מובהקת שנמצאת בצומת החברה הגרמנית והמסורת היהודית. משנת 1907 היה ה-JFB חבר באיגוד הארגונים הפמיניסטיים, שהיווה ארגון גג לאגודות הנשים השונות.

מטרות ועבודה
------------

בניגוד לאגודות גברים יהודיות רבות, ה-JFB הוקם פחות מתוך התנגדות לאנטישמיות חברתית או במטרה לעודד התבוללות, אלא כקהילה המתמקדת בתרבות היהודית ועידוד נשים לקשר עם המסורת היהודית. רבים מחברות הארגון הגיעו ממשפחות יהודיות מתבוללות יחסית שהיו מרוחקות מהמסורת, וחלקן עודדו על ידי בעליהן להסתיר עוד יותר את זהותן היהודית. חלק מהנשים הגיבו בפיתוח מנהג פמיניסטי של צדקה, או מתן הצדקה על פי ההלכה היהודית. עבודה זו הובילה להקמת המשרד המרכזי לרווחת יהודים בגרמניה (גר') (ZWSt) בשנת 1917.

ראו גם
------

* ויצו
* נעמת

הערות שוליים
------------

1. ↑  Dick/Sassenberg, S. 306
2. ↑  Kaplan 1997, S. 26
3. 1 2  Carlebach, S. 63
4. ↑  Kaplan 1997, S. 73
5. ↑  Kaplan 1997, S. 66

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007263458305171
* GND: 18791-4
* LCCN: nr88004169
* NKC: zmp20181005602
* SUDOC: 027344924
* VIAF: 156374636
* WorldCat: lccn-nr88004169

 |
**מרכז מעשה** היא עמותת בת של קרן רש"י הפועלת החל משנת 2004 במטרה לקדם מוביליות חברתית-כלכלית בקרב צעירים וצעירות בני ובנות הפריפריה החברתית-כלכלית באמצעות תוכניות התנדבות - שנת שירות, מכינות קדם-צבאיות, מכינות חצי שנתיות ( מכינות אופק) ושירות לאומי-אזרחי.

משרדי העמותה שוכנים בכפר הנוער בן שמן, בכפר הילדים בכרמיאל ובבית מעשה - מרחב חברתי חדש הממוקם בעכו.

פעילות
------

בבסיס העשייה של העמותה עומדת התפיסה כי מסגרות אלה צריכות להיות מונגשות וזמינות לכלל הצעירים במדינת ישראל - לא רק לתושבי יישובים מחוזקים. בנוסף, מחקרים מראים כי פעולת ההתנדבות היא כלי רב עוצמה בגיבוש תחושת ערך עצמי, יכולת מנהיגות ולבסוף מובילה למוביליות.

מרכז מעשה מקדם חזון של חברה בה לכל הצעירים בישראל ופרט לצעירי הפריפריה הזדמנות ויכולת שווה להתפתח ולהגשים עצמם, חברה בה שנת התנדבות בקהילה הא נחלת הכלל וכך גם היכולת להשתלבות מיטבית בחברה, מקום בו צעירים מכל החברות מתנדבים זה לצד זו, תורמים לחוסן הקהילתי ושותפים למימוש השינוי החברתי הנדרש בישראל – משום כך מרכז מעשה הוא ארגון פורץ דרך המנגיש מסגרות התנדבות לכלל הקבוצות בחברה הישראלית - יהודים, ערבים - נוצרים, מוסלמים, בדואים ודרוזים, עולים חדשים ו-וותיקים, נשים וגברים, חילונים, מסורתיים וחרדים.   

הארגון פועל באפיקים נוספים בתחום החינוך, כגון הנגשת תחום ההתנדבות גם לתלמידי כיתות ז'-י"ב, קידום תהליכים בתחום החיים המשותפים, הקמת פרויקט לאומי לנוער ב-14 יישובים דרוזיים, הקמת תוכנית לגיוון השירות הציבורי בישראל ועוד. 

העמותה הוקמה על ידי מיקי נבו, איש חינוך, יזם ופעיל חברתי (מנהל העמותה בשנים 2004 - 2014) בתמיכת ארגון IVN וקרן רש"י. יו"ר הוועד הוא נעם לאוטמן, יו"ר דירקטוריון דלתא-גליל ויו"ר קרן לאוטמן. בשמונה שנים האחרונות מנכ"ל העמותה הוא יוסי מלכה, אשר בעברו שימש כמנכ"ל מכללת תל חי ומנכ"ל עמותת אק"ים.

העמותה פועלת בפריסה ארצית ומתפעלת תוכניות שונות: שנת שירות בת 18 קומונות (גרעין מעשה), 7 מכינות קדם צבאיות (שנתיות וחצי שנתיות), 3 תוכניות לנוער (הצעד הבא, רואים רחוק, תוכנית נעורים), תוכניות לחברה הערבית (תוכנית דורוב, המכון למנהיגות ערבית) וכן שלל תוכניות המשך לבוגרים ולבוגרות (ארגון הבוגרים של מרכז מעשה).

תקציב העמותה עומד על כ- 50 מיליון שקלים בשנה, המגיע ממשרדי ממשלה שונים וכן קרנות פילנתרופיות, גופים עסקיים ותורמים פרטיים.

פרסים ואותות
------------

2009:  פרס משרד הביטחון על פעילות ייחודית לצמצום פערים בחברה הישראלית.

2010: פרס "כנס שדרות לחברה" על היות מעשה "בית גידול למנהיגים חברתיים" ועל יצירת תשתית לחברה שוויונית.

2011: פרס יו"ר הכנסת לאיכות חיים על פעילות לגישור, סובלנות וצמצום פערים בחברה הישראלית.

2012: תואר דוקטור לפילוסופיה לשם כבוד מאוניברסיטת ת"א הוענק למיקי נבו, מייסד ומנהל מרכז מעשה באותה עת.

2013: מרכז מעשה נבחר לכהן כחבר בשולחן העגול המשימתי של משרד החינוך.

2019: פרס יגאל אלון למעשה מופת חלוצי.

2020: פרס תקוה ישראלית ברוח חזונו של נשיא המדינה ראובן ריבלין.

נתונים עיקריים ומידע כללי
-------------------------

* כ- 735 צעירים מתנדבים בכלל תוכניות ההתנדבות בפריסה ארצית.
* כ- 1,000 בוגרים פעילים בקהילת הבוגרים.
* כ- 6,500 בני נוער בכיתות ז'-י"ב משתתפים בתוכניות ההתנדבות של מרכז מעשה בתיכונים ובפנימיות בפריסה ארצית.
* כ- 22,000 ילדים ובני נוער מוטבים על ידי הצעירים והצעירות המתנדבים בתוכניות השונות כל שנה.

קישורים חיצוניים
----------------

* 

* אתר האינטרנט הרשמי של מרכז מעשה
* מרכז מעשה, ברשת החברתית פייסבוק

* מרכז מעשה, ברשת החברתית אינסטגרם
* מרכז מעשה, באתר "גיידסטאר ישראל"
**פסטיבל וודסטוק 1999** (באנגלית: **Woodstock 1999**) היה פסטיבל מוזיקה שנערך ביולי 1999 בעיר רומא בצפון מדינת ניו יורק שבארצות הברית בשטח של בסיס חיל האוויר של ארצות הברית לשעבר. באירוע השתתפו מעל 250 אלף איש.

הפסטיבל נערך בסימן 30 שנה לפסטיבל וודסטוק 1969 שהיה אירוע גדול ומשמעותי בו השתתפו כ-400 אלף איש והייתה לו השפעה עצומה על הרוק בפרט ועל דור הנניטיז בכלל, פסטיבל וודסטוק 1999 נועד להיות גרסת המילניום שלו.

הפסטיבל התפתח לאירועי אלימות חמורים ביותר, בין היתר תגרות אלימות בין המשתתפים, ביזה של דוכני האוכל וציוד, ונדליזם והצתות של כלי רכב ציוד הגברה ומבנים, הטרדות מיניות רבות ומעשה אונס.

משתתפים
-------

באירוע השתתפו כל כוכבי ולהקות הרוק של אותה התקופה כמו הרולינג סטונז, Rage Against the Machine, רד הוט צ'ילי פפרז, שריל קרואו, קורן, לימפ ביזקיט. ג'יימס בראון, קיד רוק ועוד.

טענות להתססה מצד האומנים
------------------------

לאחר האירועים נשמעו טענות רבות על התססת ההמון על ידי האומנים שהופיעו בפסטיבל. בין היתר נטען כי וייקליף ז'אן הורה למעריצים לזרוק בקבוקי פלסטיק על הבמה, וגרם להשלכה מופרעת של אלפי בקבוקים על הבמה, וכן שבר גיטרה על הבמה.

גם סולן להקת לימפ ביזקיט – פרד דרסט, התסיס את הקהל, התנהג בפראות ואף עודד לשבור דברים ואמר "כשהשיר הזה יתחיל אני רוצה שתתחילו לבעוט".

בתרבות
------

מספר סרטים דוקומנטריים עוסקים באירועי וודסטוק 99:

* **וודסטוק 99: שלום, אהבה וזעם** (Woodstock 99: Peace, Love, and Rage) סיפורו של פסטיבל וודסטוק 99, יצא לאור במסגרת סדרת סרטי הדוקו "מיוזיק בוקס" שיצר ביל סימונס עבור HBO.
* **קטסטרופה מוחלטת: וודסטוק 99.** היא מיני סדרה דוקומנטרית בת 3 פרקים שיצאה בשנת 2022 על ידי נטפליקס ועוסקת באירועי פסטיבל וודסטוק 99, ראיונות עם מארגני הפסטיבל ופרשניות של מומחים על הגורמים למהומות, בסדרה משולבים שחזורים של האירועים.

קישורים חיצוניים
----------------

* 

* אתר האינטרנט הרשמי של פסטיבל וודסטוק 1999 (באנגלית)

הערות שוליים
------------

1. ↑  עמי פרידמן, וודסטוק 99: כשהמוזיקה הרגה את השלום, באתר ynet, 25 ביולי 2014